สศค.เดินหน้ารับประกันภัยพืชผลเกษตรกรก.ค.นี้
สศค. ลั่น คลิกออฟ โครงการรับประกันภัยพืชผลจากเกษตรกรได้ ก.ค. นี้&nbsp; ชี้เกษตรกรชำระเบี้ยประกันภัยไม่เกิน 60 บาทต่อไร่
3 มิ.ย. 2554

สศค. ลั่น คลิกออฟ โครงการรับประกันภัยพืชผลจากเกษตรกรได้ ก.ค. นี้  ชี้เกษตรกรชำระเบี้ยประกันภัยไม่เกิน 60 บาทต่อไร่ 
นายนริศ ชัยสูตร ผู้อำนวยการสำนักงานเศรษฐกิจการคลัง  ( สศค. ) เปิดเผยว่า  สศค. ในฐานะฝ่ายเลขานุการ ของคณะกรรมการพิจารณากรอบแนวทางประกันภัยพืชผลอันเนื่องมาจากภัยธรรมชาติ  ซึ่งมีนายไตรรงค์ สุวรรณคีรี รองนายกเป็นประธาน  ได้ดำเนินการเป็นเจ้าภาพหลักในการหารือกับหน่วยงานที่เกี่ยวข้อง ได้แก่ สมาคมประกันวินาศภัย สำนักงานคณะกรรมการกำกับและส่งเสริมการประกอบธุรกิจประกันภัย ( คปภ.) เพื่อจัดทำร่างกรมธรรม์ประกันภัยข้าวนาปี และธนาคารเพื่อการเกษตรและสหกรณ์การเกษตร (ธ.ก.ส.) ในฐานะผู้ขับเคลื่อนโครงการ เพื่อให้เกษตรกรมีโอกาสเข้าถึงระบบการรับประกันภัยโดยเฉพาะเกษตรกรรายย่อย 
ทั้งนี้  เป็นการดำเนินการตามมติคณะรัฐมนตรี ( ครม. ) ที่เห็นชอบและอนุมัติวงเงินงบประมาณสำหรับโครงการประกันภัยข้าวนาปี  ปี 2554 เป็นจำนวน 3,989 ล้านบาท  โดยมีหลักการสำคัญคือ การคงมาตรการช่วยเหลือเกษตรกรผู้ประสบภัยของรัฐในปัจจุบัน สำหรับผู้ปลูกข้าวในอัตรา 606 บาทต่อไร่ และการสนับสนุนให้เอกชนเป็นผู้รับประกันภัยในส่วนเพิ่มเติมจากส่วนดังกล่าว โดยใช้หลักเกณฑ์ประเมินความเสียหายตามที่รัฐดำเนินการอยู่ในปัจจุบัน
นายนริศ คาดว่า โครงการดังกล่าวจะสามารถเริ่มรับประกันภัยจากเกษตรกรได้ตั้งแต่เดือนก.ค.นี้ เป็นต้นไป โดยเกษตรกรชำระเบี้ยประกันภัยไม่เกิน 60 บาทต่อไร่ โดยมีภาครัฐและ ธ.ก.ส. สนับสนุนค่าเบี้ยประกันภัยในส่วนที่เหลือ  เพื่อให้ได้ความคุ้มครองสำหรับเกษตรกรครอบคลุมทุกภัย ยกเว้นภัยโรคระบาดและแมลงศัตรูพืช เป็นจำนวนสูงสุด 1,400 บาทต่อไร่